
Dabas aizsardzības pārvaldes nolikums
Izdoti saskaņā ar Valsts pārvaldes iekārtas likuma 16. panta pirmo daļu
I. Vispārīgie jautājumi
· 1. Dabas aizsardzības pārvalde (turpmāk – iestāde) ir viedās administrācijas un reģionālās attīstības ministra pakļautībā esoša tiešās pārvaldes iestāde.
· 2. Iestādes darbības mērķis ir īstenot valsts politiku dabas aizsardzības jomā, apsaimniekot un pārvaldīt Latvijas īpaši aizsargājamās dabas teritorijas, lai saglabātu un ilgtspējīgi izmantotu to dabas vērtības.
II. Iestādes funkcijas, uzdevumi un kompetences
· 3. Iestādei ir šādas funkcijas:
· 3.1. pārvaldīt Saeimas un Ministru kabineta izveidotās īpaši aizsargājamās dabas teritorijas (turpmāk – aizsargājamā teritorija);
· 3.2. īstenot valsts dabas aizsardzības politiku, tai skaitā sugu un biotopu aizsardzības jomā;
· 3.3. īstenot uzraudzības institūcijas funkcijas saskaņā ar normatīvajiem aktiem par starptautisko tirdzniecību ar apdraudētajām savvaļas dzīvnieku un augu sugām un savvaļas dzīvnieku turēšanu zooloģiskajos dārzos;
· 3.4. īstenot kompetentās iestādes funkcijas saskaņā ar normatīvajiem aktiem par tirdzniecību ar izstrādājumiem no roņveidīgajiem;
· 3.5. īstenot kompetentās iestādes funkcijas saskaņā ar normatīvajiem aktiem par ģenētiskajiem resursiem un to izmantošanu;
· 3.6. īstenot kompetentās un koordinējošās iestādes funkcijas saskaņā ar normatīvajiem aktiem par invazīvu svešzemju sugu introdukciju un izplatīšanās profilaksi un pārvaldību;
· 3.7. (Svītrots)
· 3.8. (Svītrots)
· 3.9. administrēt kompensāciju izmaksas par saimnieciskās darbības ierobežojumiem aizsargājamās teritorijās un mikroliegumos, kā arī zaudējumu atlīdzības izmaksas par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem;
· 3.10. sertificēt sugu un biotopu aizsardzības jomas ekspertus un uzraudzīt sertificēto ekspertu profesionālo darbību, kā arī īstenot kompetentās iestādes funkcijas ārvalstīs iegūtās profesionālās kvalifikācijas atzīšanai un īslaicīgu profesionālo pakalpojumu sniegšanai sugu un biotopu aizsardzības jomas eksperta reglamentētajā profesijā;
· 3.11. apsaimniekot Viedās administrācijas un reģionālās attīstības ministrijas valdījumā esošos valsts nekustamos īpašumus aizsargājamās teritorijās.
· 4. Lai nodrošinātu funkciju izpildi, iestāde veic šādus uzdevumus:
· 4.1. sniedz priekšlikumus par jaunu aizsargājamo teritoriju izveidošanu, aizsargājamās teritorijas kategorijas vai aizsargājamo teritoriju aizsardzības un izmantošanas noteikumu maiņu, kā arī aizsargājamās teritorijas iekļaušanu starptautiskajos aizsargājamo teritoriju tīklos;
· 4.2. veido mikroliegumus, tai skaitā mikroliegumus likumos noteiktajos dabas rezervātos un nacionālajos parkos (izņemot mikroliegumus meža zemēs ārpus likumos noteiktajiem dabas rezervātiem un nacionālajiem parkiem un īpaši aizsargājamo zivju sugu nārsta vietās);
· 4.3. sniedz atzinumu par aizsargājamās teritorijas statusa likvidēšanas pamatotību;
· 4.4. organizē un uzrauga dabas aizsardzības plānu izstrādi un atjaunošanu aizsargājamām teritorijām, kā arī veicina un koordinē minēto plānu ieviešanu;
· 4.5. plāno un organizē nepieciešamos dabas aizsardzības un apsaimniekošanas pasākumus aizsargājamās teritorijās un mikroliegumos;
· 4.6. nosaka aizsargājamās teritorijās un mikroliegumos, kā arī ārpus aizsargājamām teritorijām un mikroliegumiem esošu to īpaši aizsargājamo sugu un īpaši aizsargājamo biotopu sarakstu, kuru dzīvotņu vai atrašanās vietu atklāšana var kaitēt vides aizsardzībai;
· 4.7. ierosina ierobežot, apturēt vai aizliegt sugu un biotopu izmantošanu, ja tā var apdraudēt sugu populāciju un biotopu eksistenci;
· 4.8. organizē un uzrauga īpaši aizsargājamo sugu un biotopu aizsardzības plānu izstrādi un atjaunošanu, kā arī veicina minēto plānu ieviešanu;
· 4.9. organizē īpaši aizsargājamo sugu, to dzīvotņu, kā arī īpaši aizsargājamo biotopu aizsardzības, saglabāšanas vai atjaunošanas pasākumus;
· 4.10. kontrolē aizsargājamo teritoriju, sugu un biotopu, kā arī mikroliegumu aizsardzību un izmantošanu regulējošo normatīvo aktu ievērošanu;
· 4.11. kontrolē tirdzniecību ar apdraudētajiem savvaļas dzīvniekiem un augu sugu īpatņiem un zooloģisko dārzu darbību regulējošo normatīvo aktu ievērošanu;
· 4.12. nodrošina darbības ar valstij piekritīgo dzīvo kustamo mantu, kas atzīta par eksotiskiem un īpaši aizsargājamiem dzīvniekiem un augiem, kā arī par invazīviem dzīvniekiem;
· 4.13. (Svītrots)
· 4.14. kontrolē ģenētisko resursu izmantošanu regulējošo normatīvo aktu ievērošanu atbilstoši iestādes kompetencei;
· 4.15. kontrolē invazīvo dzīvnieku sugu pārvaldību regulējošo normatīvo aktu ievērošanu;
· 4.16. saskaņā ar dabas aizsardzību, meža apsaimniekošanu, savvaļas dzīvnieku, zivju resursu un ģenētisko resursu izmantošanu regulējošajiem normatīvajiem aktiem izsniedz un anulē atļaujas, aptur to darbību, kā arī sniedz atzinumus, nosacījumus, saskaņojumus un citu veidu dokumentus paredzētās darbības īstenošanai;
· 4.17. sniedz teritoriju attīstības plānošanas dokumentu izstrādei nepieciešamo informāciju par aizsargājamām teritorijām, mikroliegumiem, īpaši aizsargājamām sugām un īpaši aizsargājamiem biotopiem un to aizsardzības režīmu, sniedz nosacījumus teritoriju attīstības plānošanas dokumentu izstrādei un atzinumus par teritoriju attīstības plānošanas dokumentiem;
· 4.18. nodrošina informatīvo zīmju izvietošanu dabā aizsargājamo teritoriju ārējo robežu apzīmēšanai;
· 4.19. sagatavo un sniedz informāciju sabiedrībai, kā arī ziņojumus un pārskatus Eiropas Komisijai, Eiropas Vides aģentūrai un citām organizācijām par starptautisko saistību izpildi iestādes kompetences jomās;
· 4.20. uztur aizsargājamo teritoriju un mikroliegumu, īpaši aizsargājamo sugu, to dzīvotņu un īpaši aizsargājamo biotopu valsts reģistru, kā arī sagatavo un sniedz ģeotelpisko informāciju par aizsargājamām teritorijām un mikroliegumiem, īpaši aizsargājamām sugām, to dzīvotnēm un īpaši aizsargājamiem biotopiem;
· 4.21. (Svītrots)
· 4.22. koordinē un organizē aizsargājamās teritorijās un ārpus tām zinātniskos pētījumus un monitoringu dabaszinātņu un bioloģiskās daudzveidības jomā, apkopo un glabā to rezultātus un datus;
· 4.23. (Svītrots)
· 4.24. (Svītrots)
· 4.25. (Svītrots)
· 4.26. (Svītrots)
· 4.27. sertificē sugu un biotopu aizsardzības jomas ekspertus, tostarp veic to profesionālās darbības uzraudzību, izveido un uztur sertificēto ekspertu reģistru un ekspertu sniegto atzinumu datubāzi, kā arī izvērtē citus ar ekspertu sertificēšanu saistītus jautājumus;
· 4.28. atzīst ārvalstīs iegūto profesionālo kvalifikāciju un izvērtē atbilstību īslaicīgu profesionālo pakalpojumu sniegšanai sugu un biotopu aizsardzības jomas eksperta reglamentētajā profesijā;
· 4.29. saskaņā ar normatīvajiem aktiem administrē kompensāciju piešķiršanu par saimnieciskās darbības ierobežojumiem aizsargājamās teritorijās un mikroliegumos, kā arī par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem;
· 4.30. informē un izglīto sabiedrību dabas aizsardzības, bioloģiskās daudzveidības saglabāšanas un ilgtspējīga dabas tūrisma jomā, tai skaitā nodrošina dabas izglītības pasākumus dažādām mērķauditorijām, kā arī veicina un organizē dabas centru attīstību;
· 4.31. veicina un organizē sabiedrības, tai skaitā zemes īpašnieku, iesaistīšanu aizsargājamo teritoriju, mikroliegumu, sugu un biotopu aizsardzībā un apsaimniekošanā;
· 4.32. saskaņā ar normatīvajiem aktiem un dabas aizsardzības plāniem apsaimnieko Viedās administrācijas un reģionālās attīstības ministrijas valdījumā esošos iestādes pārvaldīšanā nodotos valsts nekustamos īpašumus, tai skaitā Līgatnes dabas takas;
· 4.33. īsteno projektus dabas aizsardzības un dabas izglītības jomā;
· 4.34. (Svītrots)
· 4.35. veic citus normatīvajos aktos noteiktos uzdevumus.
· 5. Lai nodrošinātu funkciju un uzdevumu izpildi, iestāde:
· 5.1. sadarbojas ar valsts pārvaldes un pašvaldību iestādēm, Eiropas Savienības institūcijām, citām ārvalstu un starptautiskām organizācijām, kā arī ar citām juridiskām un fiziskām personām;
· 5.2. darbojas starptautiskajās organizācijās;
· 5.3. piedalās starpvalstu sadarbības programmās un projektos;
· 5.4. sadarbojas ar plašsaziņas līdzekļiem un sniedz tiem informāciju par iestādes darbību.
· 6. Atbilstoši kompetencei iestādei ir šādas tiesības:
· 6.1. pieprasīt un saņemt no valsts pārvaldes un pašvaldību institūcijām nepieciešamo informāciju iestādes funkciju un uzdevumu izpildei;
· 6.2. veidot dabas tūrisma, izziņas un atpūtas infrastruktūras objektus atbilstoši aizsargājamās teritorijas aizsardzības mērķim;
· 6.3. iznomāt un apgrūtināt ar lietu tiesībām Viedās administrācijas un reģionālās attīstības ministrijas valdījumā esošos valsts nekustamos īpašumus, kuri nodoti iestādes pārvaldīšanā, kā arī slēgt citus privāttiesiskos darījumus minēto nekustamo īpašumu apsaimniekošanai vai iestādes darbības nodrošināšanai;
· 6.4. saņemt ziedojumus, dāvinājumus, pašvaldību un ārvalstu finansiālo palīdzību;
· 6.5. piedalīties Latvijas un starptautisku organizāciju rīkotajos pasākumos;
· 6.6. koordinēt starptautisko sadarbību un noslēgt starptautiskās sadarbības līgumus;
· 6.7. sniegt maksas pakalpojumus;
· 6.8. šo noteikumu 4.5., 4.9., 4.18., 4.31. un 4.32. apakšpunktā noteiktos uzdevumus deleģēt normatīvajos aktos noteiktā kārtībā, noslēdzot deleģēšanas līgumu;
· 6.9. īstenot citas normatīvajos aktos noteiktās tiesības.
III. Iestādes struktūra un amatpersonas kompetence
· 7. Iestādei ir šādas struktūrvienības:
· 7.1. centrālā administrācija;
· 7.2. teritoriālās struktūrvienības:
· 7.2.1. reģionālās administrācijas;
· 7.2.2. (Svītrots)
· 8. Iestādi vada ģenerāldirektors. Ģenerāldirektoram ir Vides aizsardzības likumā noteiktās valsts vides inspektora tiesības.
· 9. Ģenerāldirektoru ieceļ amatā un atbrīvo no amata Valsts civildienesta likumā noteiktajā kārtībā.
· 10. Ģenerāldirektors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas, kā arī:
· 10.1. ir tiesīgs atcelt iestādes amatpersonu izdotos administratīvos aktus un lēmumus, kā arī iekšējos normatīvos aktus;
· 10.2. ir tiesīgs veikt vides valsts kontroli saskaņā ar Vides aizsardzības likumu;
· 10.3. bez īpaša pilnvarojuma pārstāv iestādi.
· 11. Ģenerāldirektoram ir vietnieki. Ģenerāldirektora vietniekiem var būt Vides aizsardzības likumā noteiktās valsts vides inspektora tiesības.
· 12. Teritoriālo struktūrvienību vada direktors. Teritoriālās struktūrvienības direktoram var būt Vides aizsardzības likumā noteiktās valsts vides inspektora tiesības.
IV. Iestādes darbības tiesiskuma nodrošināšana un pārskatu sniegšana
· 13. Iestādes darbības tiesiskumu nodrošina ģenerāldirektors. Ģenerāldirektors ir atbildīgs par iekšējās kontroles un iestādes lēmumu pārbaudes sistēmas izveidošanu un darbību.
· 14. Iestādes amatpersonu izdotos administratīvos aktus un faktisko rīcību var apstrīdēt, iesniedzot attiecīgu iesniegumu ģenerāldirektoram, ja ārējos normatīvajos aktos nav noteikts citādi. Ģenerāldirektora lēmumu var pārsūdzēt tiesā.
· 15. Ģenerāldirektora izdotos administratīvos aktus un faktisko rīcību var apstrīdēt, iesniedzot attiecīgu iesniegumu Viedās administrācijas un reģionālās attīstības ministrijā, ja ārējos normatīvajos aktos nav noteikts citādi. Viedās administrācijas un reģionālās attīstības ministrijas lēmumu var pārsūdzēt tiesā.
· 16. Iestāde pēc Viedās administrācijas un reģionālās attīstības ministrijas pieprasījuma sniedz informāciju par funkciju un uzdevumu izpildi un piešķirto finanšu līdzekļu izlietojumu.
V. Noslēguma jautājumi
· 17. Atzīt par spēku zaudējušiem:
· 17.1. Ministru kabineta 2009. gada 2. jūnija noteikumus Nr. 507 "Dabas aizsardzības pārvaldes nolikums" (Latvijas Vēstnesis, 2009, 90., 195. nr.; 2010, 204. nr.);
· 17.2. Ministru kabineta 2024. gada 22. oktobra noteikumus Nr. 655 "Latvijas Nacionālā botāniskā dārza nolikums" (Latvijas Vēstnesis, 2024, 209. nr.).
· 18. Noteikumi stājas spēkā 2026. gada 1. janvārī.

